title: Rozhodnutie Rady 2014/129/SZBP z  10. marca 2014 , ktorým sa podporuje európska sieť nezávislých odborných obcí zaoberajúcich sa otázkou nešírenia na podporu vykonávania stratégie EÚ proti šíreniu zbraní hromadného ničenia

text:
               12.3.2014

               SK

               Úradný vestník Európskej únie

               L 71/3

      ROZHODNUTIE RADY 2014/129/SZBP
   z 10. marca 2014,
   ktorým sa podporuje európska sieť nezávislých odborných obcí zaoberajúcich sa otázkou nešírenia na podporu vykonávania stratégie EÚ proti šíreniu zbraní hromadného ničenia
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 26 ods. 2 a článok 31 ods. 1,
   keďže:

               (1)

               Európska rada prijala 12. decembra 2003 stratégiu EÚ proti šíreniu zbraní hromadného ničenia (ďalej len „stratégia EÚ proti šíreniu ZHN“), ktorej kapitola III obsahuje zoznam opatrení, ktoré je potrebné prijať v rámci Únie, ako aj v tretích krajinách na účely boja proti tomuto šíreniu.

               (2)

               Únia aktívne vykonáva stratégiu EÚ proti šíreniu ZHN a zavádza opatrenia uvedené v jej kapitole III, ako napríklad vytváranie potrebných štruktúr v rámci Únie.

               (3)

               Rada prijala 8. decembra 2008 závery a dokument s názvom „Nové smery činnosti Európskej únie v boji proti šíreniu zbraní hromadného ničenia a ich nosičov“ (ďalej len „nové smery činnosti“), v ktorom sa uvádza, že šírenie zbraní hromadného ničenia (ZHN) naďalej predstavuje jednu z najväčších výzev v oblasti bezpečnosti a že politika nešírenia je základnou súčasťou spoločnej zahraničnej a bezpečnostnej politiky (SZBP).

               (4)

               V nových smeroch činnosti Rada vyzýva príslušné zloženia a orgány Rady, Komisiu, iné inštitúcie a členské štáty, aby konkrétnym spôsobom nadviazali na uvedený dokument.

               (5)

               V nových smeroch činnosti Rada zdôrazňuje, že činnosť Únie zameraná na zabránenie šíreniu by mohla využívať podporu mimovládnej siete pre nešírenie, ktorá by spájala inštitúcie pre zahraničnú politiku a výskumné centrá, ktoré sa špecializujú na strategické oblasti Únie, a ktorá by sa zakladala na užitočných sieťach, ktoré už existujú. Takáto sieť by sa mohla rozšíriť na inštitúcie v tretích krajinách, s ktorými Únia vedie osobitné dialógy o nešírení.

               (6)

               Európska rada na zasadnutí 15. a 16. decembra 2005 prijala stratégiu EÚ na boj proti nedovolenému hromadeniu ručných a ľahkých zbraní a ich munície a nedovolenému obchodovaniu s nimi (ďalej len „stratégia EÚ pre RĽZ“), ktorou sa stanovujú usmernenia pre činnosti Únie v oblasti ručných a ľahkých zbraní (RĽZ). Stratégia EÚ pre RĽZ vychádza z toho, že nedovolené hromadenie ručných a ľahkých zbraní a ich munície a nedovolené obchodovanie s nimi vážne ohrozujú medzinárodný mier a bezpečnosť.

               (7)

               V stratégii EÚ pre RĽZ sa ako jeden z jej cieľov určila potreba podporovať účinný multilateralizmus v záujme vytvorenia medzinárodných a regionálnych mechanizmov a mechanizmov v rámci Únie a jej členských štátov na boj proti dodávkam a destabilizačnému šíreniu ručných a ľahkých zbraní a ich munície.

               (8)

               Rada 26. júla 2010 prijala rozhodnutie 2010/430/SZBP (1), ktorým sa zriadila európska sieť nezávislých odborných obcí zaoberajúcich sa otázkou nešírenia a v ktorom sa stanovilo, že technické vykonávanie uvedeného rozhodnutia bude vykonávať Združenie EÚ pre nešírenie zbraní (ďalej len „združenie“).

               (9)

               Výber združenia ako jediného príjemcu grantu je v tomto prípade opodstatnené vôľou Únie, ktorú podporujú členské štáty, pokračovať v úspešnej spolupráci so sieťou európskych odborných obcí, ktorá prispieva k vytváraniu spoločnej európskej kultúry nešírenia a odzbrojenia a pomáha Únii rozvíjať a formovať politiky v tejto oblasti a zvýšiť viditeľnosť Únie. Vzhľadom na samotnú povahu združenia, ktoré vzniklo z podnetu Únie a v plnej miere závisí od jej podpory, je v tomto prípade potrebné poskytnúť stopercentné financovanie. Združenie nemá žiadne nezávislé finančné zdroje ani právnu právomoc získavať iné finančné prostriedky. Navyše, okrem štyroch riadiacich odborných obcí združenie vytvorilo sieť prepájajúcu viac ako 60 odborných obcí a výskumných centier, v ktorej sa združujú takmer všetky odborné znalosti z mimovládneho sektora v Únii.

               (10)

               Združenie doteraz zorganizovalo dva semináre expertov Únie (v Bruseli v máji 2011 a v júni 2013) a dve významné medzinárodné konferencie o nešírení v Bruseli vo februári 2012 a v septembri/októbri 2013 v Bruseli, pričom na webovej stránke združenia bolo okrem toho uverejnených 31 politických dokumentov zameraných na danú problematiku. Na jar 2011 sa sprevádzkovala webová stránka, ktorá sa odvtedy pravidelne aktualizuje, a to aj každé dva mesiace prostredníctvom elektronického informačného spravodajcu: nonproliferation.eu. K sieti združenia sa od začiatku jeho činnosti pripojilo 60 európskych nezávislých odborných obcí.

               (11)

               Rozhodnutiami Rady 2010/799/SZBP (2) a 2012/422/SZBP (3) bolo združenie poverené organizovaním dvoch seminárov na podporu budovania dôvery a procesu zameraného na vytvorenie zóny bez zbraní hromadného ničenia a ich nosičov na Blízkom východe, ktoré sa uskutočnili v Bruseli v júli 2011 a novembri 2012. Združenie bolo okrem toho rozhodnutím Rady 2013/43/SZBP (4) poverené organizovaním dvoch uzavretých seminárov s cieľom uľahčiť úspešné ukončenie rokovaní o zmluve o obchode so zbraňami na zasadnutí konferencie OSN v marci 2013,

         PRIJALA TOTO ROZHODNUTIE:
   Článok 1
   1.   Na účely prispievania k intenzívnejšiemu vykonávaniu stratégie EÚ proti šíreniu ZHN, ktorá sa zakladá na zásadách účinného multilateralizmu, prevencie a spolupráce s tretími krajinami, sa ďalšie presadzovanie a podpora činností európskej siete nezávislých odborných obcí zaoberajúcich sa otázkou nešírenia týmto predlžuje o 3 roky na účely plnenia týchto cieľov:

               a)

               podporovať politický dialóg a dialóg zameraný na bezpečnosť, ako aj dlhodobé diskusie o opatreniach na boj proti šíreniu zbraní hromadného ničenia a ich nosičov v rámci občianskej spoločnosti, a to najmä medzi expertmi, výskumnými pracovníkmi a zástupcami akademickej obce;

               b)

               poskytovať osobám pracujúcim v príslušných prípravných orgánoch Rady príležitosti na konzultácie so sieťou o otázkach súvisiacich s nešírením a umožniť zástupcom členských štátov zúčastňovať sa na zasadnutiach subjektov tvoriacich túto sieť;

               c)

               vytvoriť užitočný odrazový mostík pre činnosť Únie a medzinárodného spoločenstva zameranú na nešírenie, a to najmä poskytovaním správ a/alebo odporúčaní zástupcom vysokého predstaviteľa Únie pre zahraničné veci a bezpečnostnú politiku (ďalej len „VP“);

               d)

               prispievať k zvýšeniu povedomia tretích krajín o výzvach spojených so šírením a o potrebe spolupráce s Úniou a v rámci viacstranných fór, najmä Organizácie Spojených národov, s cieľom predchádzať programom šírenia, ktoré vyvolávajú obavy na celom svete, odradzovať od nich, zastaviť ich a podľa možnosti eliminovať;

               e)

               prispievať k rozvoju odborných znalostí a inštitucionálnej kapacity, pokiaľ ide o otázky nešírenia a odzbrojenia, v rámci odborných obcí a vlád v Únii a tretích krajinách.

         2.   Vzhľadom na stratégiu EÚ pre RĽZ sa rozsah činností európskej siete nezávislých odborných obcí zaoberajúcich sa otázkou nešírenia neobmedzí len na riešenie otázok týkajúcich sa hrozieb vyplývajúcich zo šírenia zbraní hromadného ničenia a ich nosičov, ale bude zahŕňať aj otázky súvisiace s konvenčnými zbraňami vrátane ručných a ľahkých zbraní. Začlenením otázok súvisiacich s konvenčnými zbraňami do oblasti činností siete sa ponúkne dôležitý nástroj pre dialóg o činnostiach Únie v tejto oblasti, ako aj pre odporúčania k týmto činnostiam v rámci vykonávania stratégie EÚ pre RĽZ a politiky Únie zameranej na konvenčné zbrane.
   3.   V tejto súvislosti zahŕňajú projekty, ktoré má Únia podporovať, tieto konkrétne činnosti:

               a)

               zabezpečenie prostriedkov na organizáciu troch výročných konzultačných zasadnutí a maximálne siedmich ad hoc seminárov pre expertov a odborníkov z praxe o celej škále otázok týkajúcich sa nešírenia a odzbrojenia, ktoré sa vzťahujú na nekonvenčné, ako aj konvenčné zbrane, na účely predloženia správ a/alebo odporúčaní zástupcom VP;

               b)

               vytvorenie – v rámci združenia – asistenčnej služby na účely poskytovania odborných posudkov ad hoc k problémom súvisiacim s celou škálou otázok týkajúcich sa nešírenia a odzbrojenia, ktoré sa vzťahujú na nekonvenčné, ako aj konvenčné zbrane, s cieľom poskytnúť odpoveď do dvoch týždňov;

               c)

               poskytovanie prostriedkov na usporiadanie troch hlavných výročných konferencií s tretími krajinami a občianskou spoločnosťou o nešírení a odzbrojení s cieľom presadzovať na medzinárodnej úrovni stratégiu EÚ proti šíreniu ZHN a stratégiu EÚ pre RĽZ, ako aj úlohu, ktorú v tejto oblasti zohrávajú inštitúcie Únie a odborné obce v Únii, na účely zvýšenia viditeľnosti politík Únie v tejto oblasti a predkladania správ a/alebo odporúčaní zástupcom VP;

               d)

               poskytovanie prostriedkov na riadenie a vývoj internetovej platformy na účely uľahčenia kontaktov a podpory dialógu v oblasti výskumu v rámci siete odborných obcí analyzujúcich otázky týkajúce sa zabránenia šíreniu zbraní hromadného ničenia a konvenčných zbraní vrátane RĽZ, ako aj na vzdelávanie novej generácie expertov v oblasti nešírenia a odzbrojenia;

               e)

               poskytovanie prostriedkov na zvyšovanie informovanosti, rozvoj odborných znalostí a inštitucionálnych kapacít v oblasti nešírenia v rámci odborných obcí a vlád v Únii a tretích krajinách;

               f)

               riešenie tém navrhovaných členskými štátmi a Európskou službou pre vonkajšiu činnosť (ESVČ) v rámci celkových výskumných činností združenia.

         Podrobný opis projektov sa uvádza v prílohe.
   Článok 2
   1.   Za vykonávanie tohto rozhodnutia zodpovedá VP.
   2.   Technické vykonávanie projektov týkajúcich sa činností uvedených v článku 1 ods. 3 uskutočňuje Združenie EÚ pre nešírenie zbraní tvorené La Fondation pour la Recherche Stratégique (FRS), Frankfurtským inštitútom pre výskum mieru (HSFK/PRIF), Medzinárodným inštitútom pre strategické štúdie (IISS) a Štokholmským medzinárodným inštitútom pre výskum mieru (SIPRI). Združenie vykonáva uvedenú úlohu pod vedením VP. Na tento účel uzavrie VP so združením potrebné dohody.
   3.   Členské štáty a ESVČ navrhnú priority a témy osobitného záujmu na posúdenie vo výskumných programoch združenia, ktoré sa majú riešiť v pracovných dokumentoch a na seminároch, v súlade s politikami Únie.
   Článok 3
   1.   Finančná referenčná suma na realizáciu projektov týkajúcich sa činností uvedených v článku 1 ods. 3 je 3 600 000 EUR.
   2.   Výdavky financované zo sumy stanovenej v odseku 1 sa riadia v súlade s postupmi a pravidlami, ktoré sa vzťahujú na všeobecný rozpočet Únie.
   3.   Komisia dohliada na správne riadenie výdavkov uvedených v odseku 1. Na tento účel uzavrie so združením dohodu o financovaní. V dohode sa stanoví, že združenie má zabezpečiť viditeľnosť príspevku Únie zodpovedajúcu jeho výške.
   4.   Komisia sa snaží o to, aby sa dohoda o financovaní uvedená v odseku 3 uzavrela čo najskôr po nadobudnutí účinnosti tohto rozhodnutia. Radu informuje o všetkých ťažkostiach, ktoré sa počas tohto procesu vyskytnú, ako aj o dátume uzavretia dohody.
   Článok 4
   1.   VP informuje Radu o vykonávaní tohto rozhodnutia na základe pravidelných správ vypracovaných združením. Tieto správy tvoria základ hodnotenia, ktoré vykoná Rada.
   2.   Komisia podáva správy o finančných aspektoch projektov uvedených v článku 1 ods. 3.
   Článok 5
   1.   Toto rozhodnutie nadobúda účinnosť dňom jeho prijatia.
   2.   Toto rozhodnutie platí 36 mesiacov po uzavretí dohody o financovaní uvedenej v článku 3 ods. 3.
   Platí však 6 mesiacov po nadobudnutí svojej účinnosti, ak sa uvedená dohoda o financovaní dovtedy neuzavrie.

      V Bruseli 10. marca 2014

            Za Radu

            predseda

         G. VROUTSIS

      (1)  Rozhodnutie Rady 2010/430/SZBP z 26. júla 2010, ktorým sa zriaďuje európska sieť nezávislých odborných obcí zaoberajúcich sa otázkou nešírenia na podporu vykonávania stratégie EÚ proti šíreniu zbraní hromadného ničenia (Ú. v. EÚ L 202, 4.8.2010, s. 5).

      (2)  Rozhodnutie Rady 2010/799/SZBP z 13. decembra 2010, ktorým sa podporuje proces budovania dôvery, ktorý má viesť k vytvoreniu zóny bez zbraní hromadného ničenia a ich nosičov na Blízkom východe na podporu vykonávania stratégie EÚ proti šíreniu zbraní hromadného ničenia (Ú. v. EÚ L 341, 23.12.2010, s. 27).

      (3)  Rozhodnutie Rady 2012/422/SZBP z 23. júla 2012 na podporu procesu vedúceho k vytvoreniu zóny bez jadrových zbraní a všetkých ostatných zbraní hromadného ničenia na Blízkom východe (Ú. v. EÚ L 196, 24.7.2012, s. 67).

      (4)  Rozhodnutie Rady 2013/43/SZBP z 22. januára 2013 o pokračujúcich činnostiach Únie v rámci Európskej bezpečnostnej stratégie na podporu rokovaní o zmluve o obchode so zbraňami (Ú. v. EÚ L 20, 23.1.2013, s. 53).

      PRÍLOHA

         EURÓPSKA SIEŤ NEZÁVISLÝCH ODBORNÝCH OBCÍ ZAOBERAJÚCICH SA OTÁZKOU NEŠÍRENIA NA PODPORU VYKONÁVANIA STRATÉGIE EÚ PROTI ŠÍRENIU ZBRANÍ HROMADNÉHO NIČENIA (STRATÉGIA EÚ PROTI ŠÍRENIU ZHN)

      1.   Ciele

      Cieľom tohto rozhodnutia je potvrdiť a ďalej vykonávať politické odporúčanie, ktoré Rada stanovila 8. decembra 2008 v dokumente s názvom „Nové smery činnosti Európskej únie v boji proti šíreniu zbraní hromadného ničenia a ich nosičov“. Podľa tohto dokumentu by činnosť Únie zameraná na boj proti šíreniu mohla využívať podporu mimovládnej siete pre nešírenie, ktorá by spájala inštitúcie pre zahraničnú politiku a výskumné centrá špecializujúce sa na strategické oblasti Únie a ktorá by sa zakladala na užitočných sieťach, ktoré už existujú. Takáto sieť by sa mohla rozšíriť na inštitúcie v tretích krajinách, s ktorými Únia vedie osobitné dialógy o nešírení.
      Táto sieť nezávislých odborných obcí zaoberajúcich sa otázkou nešírenia by pokračovala v podpore politického dialógu a dialógu týkajúceho sa bezpečnosti a dlhodobých diskusií o opatreniach na boj proti šíreniu zbraní hromadného ničenia (ZHN) a ich nosičov a o vzájomne súvisiacich otázkach odzbrojenia v rámci občianskej spoločnosti, a najmä medzi expertmi, výskumnými pracovníkmi a zástupcami akademickej obce.
      Práca siete sa má rozšíriť na otázky súvisiace s konvenčnými zbraňami vrátane ručných a ľahkých zbraní (RĽZ), ako aj na opatrenia na zabezpečenie nepretržitého vykonávania stratégie EÚ na boj proti nedovolenému hromadeniu ručných a ľahkých zbraní a ich munície a nedovolenému obchodovaniu s nimi. Sieť pomôže rozvinúť nové aspekty činnosti Únie, ktoré budú zahŕňať preventívny aj reakčný rozmer otázok bezpečnosti súvisiacich s konvenčnými zbraňami vrátane nedovoleného obchodovania a nadmerného hromadenia ručných a ľahkých zbraní a ich munície, ako sa uvádza v príslušnej stratégii EÚ. Zabránenie nezákonnému a neregulovanému obchodovaniu s konvenčnými zbraňami vrátane ručných a ľahkých zbraní sa v rámci procesu zmluvy o obchode so zbraňami tiež stanovilo za prioritu Únie.
      Sieť by mohla prispieť k zvýšeniu povedomia tretích krajín o výzvach spojených so šírením zbraní hromadného ničenia a konvenčných zbraní vrátane nedovoleného obchodovania a nadmerného hromadenia ručných a ľahkých zbraní a ich munície, ako aj o potrebe spolupráce s Úniou a v rámci viacstranných fór, najmä Organizácie Spojených národov, s cieľom predchádzať programom šírenia, ktoré vyvolávajú obavy na celom svete, ako aj nedovolenému obchodovaniu a nadmernému hromadeniu ručných a ľahkých zbraní a ich munície, odradzovať od nich, zastaviť ich a podľa možnosti eliminovať.
      Únia chce túto sieť podporiť:

                  —

                  organizovaním pravidelných seminárov Únie a – podľa potreby – zasadnutí ad hoc pre diplomatov a expertov z akademickej oblasti o nápadných udalostiach a otázkach v oblasti nešírenia zbraní hromadného ničenia a ručných a ľahkých zbraní a odzbrojenia s cieľom predložiť správy a/alebo odporúčania zástupcom vysokého predstaviteľa Únie pre zahraničné veci a bezpečnostnú politiku (VP);

                  —

                  organizovaním hlavných výročných konferencií a – podľa potreby – prípravných zasadnutí s cieľom predložiť správy a/alebo odporúčania zástupcom VP;

                  —

                  ďalším udržiavaním, riadením a rozvojom internetovej platformy a súvisiacich sociálnych sietí s cieľom uľahčiť kontakty a podporiť dialóg v oblasti výskumu v rámci siete odborných obcí zaoberajúcich sa otázkou nešírenia;

                  —

                  zjednodušením právomocí a uľahčením prevodu know-how v súvislosti s politikami EÚ v oblasti nešírenia a odzbrojenia v celej Únii a do tretích krajín.

            2.   Organizácia siete

      Sieť je prístupná všetkým príslušným odborným obciam a výskumným inštitútom z Únie a pridružených štátov a v plnej miere rešpektuje rozmanitosť názorov v rámci Únie.
      Sieť bude naďalej uľahčovať kontakty medzi expertmi z mimovládneho sektora, zástupcami členských štátov a inštitúciami Únie. Sieť bude pripravená spolupracovať s mimovládnymi aktérmi z tretích krajín v súlade so stratégiou EÚ proti šíreniu ZHN a stratégiou EÚ pre RĽZ, ktoré sa zakladajú na koncepcii multilateralizmu a medzinárodnej spolupráce. Mandát siete zahŕňa nešírenie zbraní hromadného ničenia a ich nosičov, odzbrojenie, ako aj otázky súvisiace s konvenčnými zbraňami vrátane ručných a ľahkých zbraní.
      Osoby pracujúce v príslušných prípravných orgánoch Rady (CODUN/CONOP/COARM atď.) sa budú môcť so sieťou radiť o otázkach súvisiacich s nešírením a konvenčnými zbraňami vrátane ručných a ľahkých zbraní a ich zástupcovia sa budú môcť zúčastňovať na zasadnutiach siete. Zasadnutia siete sa môžu, pokiaľ je to možné, organizovať v úzkej časovej súvislosti so zasadnutiami pracovných skupín.
      Sieť bude naďalej vedená Združením EÚ pre nešírenie zbraní tvoreným FRS, HSFK/PRIF, IISS a SIPRI a uvedené združenie sa poverí riadením projektu v úzkej spolupráci so zástupcami VP.
      Združenie po konzultácii so zástupcami VP a členskými štátmi pozve účastníkov, ktorí majú odborné znalosti v súvislosti s politikou v oblasti nešírenia a odzbrojenia, pokiaľ ide o zbrane hromadného ničenia a konvenčné zbrane, na semináre expertov a hlavné výročné konferencie a vyzve ich, aby na osobitnej webovej stránke zverejňovali svoje publikácie a informácie o činnostiach.
      3.   Opis projektov

      3.1.   Projekt 1: Organizácia troch výročných konzultačných zasadnutí a maximálne siedmich ad hoc seminárov pre diplomatov a expertov z akademickej obce s vypracovaním správy a/alebo odporúčaní

      3.1.1.   Účel projektu

      Cieľom výročných konzultačných zasadnutí a ad hoc seminárov je podporovať dialóg, ktorý sa týka bezpečnosti, medzi expertmi, úradníkmi a zástupcami akademickej obce z Únie o súčasných výzvach v oblasti nešírenia a odzbrojenia, pokiaľ ide o zbrane hromadného ničenia a ich nosiče a konvenčné zbrane vrátane ručných a ľahkých zbraní. Prostredníctvom seminárov by sa okrem toho mala posilniť spolupráca v rámci európskej siete nezávislých odborných obcí zaoberajúcich sa otázkou nešírenia, ktoré majú sídlo v členských štátoch Únie.
      3.1.2.   Výsledky projektu

                  —

                  výmena informácií a analýz, ktoré sa týkajú súčasných trendov v oblasti šírenia, medzi odborníkmi z praxe v oblasti politiky a expertmi z akademickej obce z členských štátov Únie, ako aj špecializovaným personálom Európskej služby pre vonkajšiu činnosť (ESVČ) a inštitúcií Únie;

                  —

                  diskusia o najlepších možnostiach a spôsoboch vykonávania politík Únie zameraných na boj proti šíreniu;

                  —

                  podpora európskej siete nezávislých odborných obcí zaoberajúcich sa otázkou nešírenia;

                  —

                  poskytovanie konštruktívnej spätnej väzby Únii o jej stratégii boja proti šíreniu ZHN a stratégii EÚ pre RĽZ zo strany nezávislých odborných obcí v Únii a poskytovanie návrhov zo strany odborníkov z praxe odborným obciam v súvislosti s témami, ktoré sú z politického hľadiska najrelevantnejšie, na účely ďalšieho výskumu;

                  —

                  identifikovanie relevantných otázok v oblasti nešírenia a odzbrojenia na účely vypracovania správ zameraných na politiku;

                  —

                  vypracúvanie správ zameraných na politiku spolu so súborom odporúčaní zameraných na činnosti pre zástupcov VP. Tieto správy by sa rozoslali príslušným inštitúciám Únie a členským štátom.

            3.1.3.   Opis projektu

      Projektom sa zabezpečuje organizácia troch výročných konzultačných zasadnutí a maximálne siedmich ad hoc seminárov s vypracovaním súvisiacich správ a/alebo odporúčaní.
      Program týchto podujatí sa pripravuje v úzkej spolupráci s pracovnými skupinami Rady pre SZBP v oblastiach nešírenia a odzbrojenia (CODUN/CONOP/CODUN kozmický priestor), ručných a ľahkých zbraní a transferov konvenčných zbraní (COARM a COARM ATT). Semináre by sa mali zameriavať na krátkodobé, ako aj strednodobé výzvy, ktorým Únia čelí v oblasti nešírenia a odzbrojenia, pokiaľ ide tieto kategórie zbraní: zbrane hromadného ničenia a ich nosiče, konvenčné zbrane vrátane ručných a ľahkých zbraní, a nové druhy zbraní a nosiče. Mala by sa nimi predovšetkým poskytovať príležitosť pre rozhodovacie orgány Únie zamerať sa na dlhodobejšie výzvy a trendy v oblasti týchto zbraní, ako aj na otázky, ktoré presahujú rámec ich obvyklej každodennej činnosti.
      Výročné konzultačné zasadnutia trvajú 1,5 dňa a predpokladajú účasť maximálne 100 jednotlivcov z odborných obcí Únie, členských štátov a inštitúcií Únie, ktoré sa špecializujú na otázky súvisiace s nešírením a konvenčnými zbraňami vrátane ručných a ľahkých zbraní. Tieto semináre by mali slúžiť hlavne účelom konzultácie medzi odbornými obcami Únie zaoberajúcimi sa otázkou nešírenia, Úniou a jej členskými štátmi.
      Semináre ad hoc trvajú maximálne 2 dni a predpokladajú účasť maximálne 45 jednotlivcov, ktorí sa určia v závislosti od daného prípadu. Tieto semináre by mali slúžiť predovšetkým účelom konzultácie na ad hoc základe medzi odbornými obcami Únie zaoberajúcimi sa otázkou nešírenia, Úniou a jej členskými štátmi s cieľom zaoberať sa významnými udalosťami a možnosťami politiky Únie, ako aj poskytovať príležitosť odborným obciam Únie, členským štátom a inštitúciám Únie osloviť cieľové skupiny v rámci Únie aj mimo nej.
      Výročné konzultačné zasadnutia by sa mali konať v Bruseli, zatiaľ čo až tri ad hoc semináre expertov by sa mohli uskutočniť mimo Únie.
      3.2.   Projekt 2: Organizácia hlavnej výročnej konferencie s vypracovaním správy a/alebo odporúčaní

      3.2.1.   Účel projektu

      Na hlavných výročných konferenciách o nešírení a odzbrojení, na ktorých sa zúčastnia vládni experti, nezávislé odborné obce a ďalší odborníci z akademickej obce z Únie a pridružených štátov, ako aj tretích krajín, sa bude diskutovať o ďalších opatreniach, ktoré sa určia na účely boja proti šíreniu zbraní hromadného ničenia a ich nosičov, ako aj o vzájomne súvisiacich cieľoch v oblasti odzbrojenia a budú sa na nich riešiť výzvy týkajúce sa konvenčných zbraní vrátane boja proti nedovolenému obchodovaniu a nadmernému hromadeniu ručných a ľahkých zbraní a ich munície. Výročná konferencia, ako hlavné podujatie projektu, zvýši medzinárodnú pozornosť, pokiaľ ide o stratégiu EÚ proti šíreniu ZHN a úsilie, ktoré inštitúcie Únie vynakladajú na jej vykonávanie, a súvisiacu prácu nezávislých odborných obcí a expertov z akademickej obce v členských štátoch.
      Výročné konferencie budú tiež podporovať úlohu a posilňovať súdržnosť európskych odborných obcí, ktoré sa špecializujú na oblasti súvisiace s nešírením a pomôžu zväčšiť kapacitu v týchto a iných inštitúciách, a to aj v častiach sveta bez hlbokých odborných znalostí v oblasti nešírenia.
      Na výročných konferenciách a všetkých prípravných zasadnutiach sa budú riešiť otázky súvisiace s nešírením, ktoré majú aktuálny význam pre prácu ESVČ. Na základe týchto diskusií a inej práce, na ktorú dohliada združenie, sa pre zástupcov VP vypracujú správy zamerané na politiku spolu so súborom odporúčaní zameraných na činnosti. Správa by sa rozoslala príslušným inštitúciám Únie a členským štátom a sprístupnila by sa online.
      3.2.2.   Výsledky projektu

                  —

                  Zriadenie významnej medzinárodnej konferencie o nešírení a odzbrojení pod vedením Európskej únie, ktorá by sa stala kľúčovým miestom propagácie strategických diskusií o opatreniach zameraných na boj proti šíreniu zbraní hromadného ničenia a ich nosičov, ako aj vzájomne súvisiacich cieľov v oblasti odzbrojenia, na účely riešenia výziev týkajúcich sa konvenčných zbraní vrátane boja proti nedovolenému obchodovaniu a nadmernému hromadeniu ručných a ľahkých zbraní a ich munície;

                  —

                  zvýšenie viditeľnosti politík Únie v oblasti nešírenia zbraní hromadného ničenia a ručných a ľahkých zbraní a akčného plánu Únie v oblasti chemickej, biologickej, rádiologickej a jadrovej bezpečnosti, ako aj povedomia o nich medzi vládnymi úradníkmi, v akademickej obci a občianskej spoločnosti tretích krajín;

                  —

                  podpora úlohy a súdržnosti európskej siete nezávislých odborných obcí zaoberajúcich sa otázkou nešírenia, ako aj úlohy Únie v tejto oblasti, a zvyšovanie odborných znalostí týkajúcich sa nešírenia v krajinách, v ktorých nie sú na dostatočnej úrovni, a to aj v tretích krajinách;

                  —

                  predloženie správ zameraných na politiku a/alebo odporúčaní zameraných na činnosti, ktorými by sa posilnilo vykonávanie stratégií EÚ proti šíreniu ZHN a stratégie EÚ pre RĽZ, a vytvorenie užitočného východiska pre činnosť Únie a medzinárodného spoločenstva zameranú na nešírenie a konvenčné zbrane;

                  —

                  zvýšenie povedomia a poznatkov inštitúcií Únie, členských štátov, občianskej spoločnosti a tretích krajín o hrozbách súvisiacich so zbraňami hromadného ničenia a ich nosičmi, čím by sa im umožnilo tieto hrozby lepšie predvídať.

            3.2.3.   Opis projektu

      Projektom sa zabezpečí organizácia hlavných výročných konferencií, podľa potreby s prípravnými zasadnutiami, a príprava súvisiacich správ a/alebo odporúčaní:

                  —

                  príprava každoročnej konferencie trvajúcej 1,5 dňa a konanej v Bruseli, na ktorej sa zúčastní maximálne 300 expertov z odborných obcí, akademickej obce a vlád z Únie, pridružených štátov a tretích krajín, ktorí sa špecializujú na otázky súvisiace s nešírením, odzbrojením, kontrolou zbraní a konvenčnými zbraňami vrátane ručných a ľahkých zbraní;

                  —

                  pozornosť sa bude venovať výchove „budúcej generácie“ odborníkov, a to aj z krajín mimo Európy a Severnej Ameriky, ktorí sa pozvú na špecializovanú odbornú prípravu a prezentáciu príslušným inštitúciám EÚ, ktoré sa uskutočnia deň pred konferenciou alebo deň po nej;

                  —

                  správy zamerané na politiku a/alebo odporúčania zamerané na činnosti, ktorými by sa podporilo vykonávanie stratégie EÚ proti šíreniu ZHN a stratégie EÚ pre RĽZ.

            3.3.   Projekt 3: Vytvorenie a riadenie asistenčnej služby

      3.3.1.   Účel projektu

      Vytvorením a riadením – v rámci združenia – asistenčnej služby na účely poskytovania odborných posudkov ad hoc k problémom súvisiacim s celou škálou otázok týkajúcich sa nešírenia a odzbrojenia, ktoré sa vzťahujú na nekonvenčné aj konvenčné zbrane, sa poskytne informačná základňa a uľahčí sa formulovanie politických opatrení ESVČ v súvislosti s osobitnými a naliehavými témami.
      3.3.2.   Výsledky projektu

                  —

                  riadenie výskumných ad hoc žiadostí týkajúcich sa osobitných otázok, o ktorých požaduje informácie ESVČ, pričom sa odpovede poskytnú do dvoch týždňov,

                  —

                  podpora ad hoc dialógu o konkrétnych témach medzi združením odborných obcí a ESVČ,

                  —

                  umožnenie toho, aby Európska služba pre vonkajšiu činnosť v prípade časovo náročných a príležitostných žiadostí vychádzala z ad hoc odborných posudkov združenia a jeho zdrojov v oblasti výskumu.

            3.3.3.   Opis projektu

      V rámci projektu sa v lehote dvoch týždňov poskytne maximálne 20 odborných dokumentov v rozsahu 5 až 10 strán o súčasných otázkach v oblasti nešírenia a odzbrojenia, ktoré si vyžiadala ESVČ, na základe preskúmania existujúcej odbornej literatúry (nepôvodný výskum).
      3.4.   Projekt 4: Riadenie a vývoj internetovej platformy

      3.4.1.   Účel projektu

      Udržiavaním a vývojom webovej stránky sa uľahčia kontakty v obdobiach medzi jednotlivými zasadnutiami siete a podporí sa dialóg v oblasti výskumu medzi odbornými obcami zaoberajúcimi sa otázkou nešírenia. Inštitúcie Únie a členské štáty by mohli mať úžitok aj z osobitnej webovej stránky, prostredníctvom ktorej by si účastníci siete mohli voľne vymieňať informácie a nápady a zverejňovať svoje štúdie o otázkach súvisiacich s nešírením zbraní hromadného ničenia a ich nosičov a s konvenčnými zbraňami vrátane ručných a ľahkých zbraní. Súčasťou tejto webovej stránky bude aj naďalej elektronický informačný spravodajca. Projektom sa poskytne online informovanie v nadväznosti na tieto udalosti a bude poskytovať príležitosť na prezentovanie európskeho výskumu. Prispeje sa ním k účinnému šíreniu výsledkov výskumu v rámci spoločenstva odborných obcí, ako aj vo vládnych kruhoch. Uvedené skutočnosti povedú k lepšiemu predvídaniu a poznaniu hrozieb spojených so šírením zbraní hromadného ničenia a ich nosičov a konvenčnými zbraňami vrátane nedovoleného obchodovania a nadmerného hromadenia ručných a ľahkých zbraní a ich munície.
      3.4.2.   Výsledky projektu

                  —

                  riadenie platformy, v rámci ktorej si odborné obce zaoberajúce sa otázkou nešírenia môžu vymieňať svoje nezávislé názory a analýzy týkajúce sa otázok súvisiacich so šírením zbraní hromadného ničenia a s konvenčnými zbraňami vrátane ručných a ľahkých zbraní;

                  —

                  rozšírenie, riadenie a aktualizácia existujúcej siete nezávislých odborných obcí;

                  —

                  podpora lepšieho pochopenia stratégie Únie proti šíreniu ZHN a stratégie Únie pre RĽZ v rámci občianskej spoločnosti a plnenie úlohy prepojenia medzi Úniou a sieťou odborných obcí;

                  —

                  umožnenie trvalého bezplatného stiahnutia dokumentov zo zasadnutí siete a nezávislých odborných obcí, ktoré si želajú zverejnenie svojich výsledkov výskumu bez finančnej náhrady;

                  —

                  zvýšenie povedomia a poznatkov inštitúcií Únie, členských štátov, občianskej spoločnosti a tretích krajín o hrozbách súvisiacich s konvenčnými zbraňami, zbraňami hromadného ničenia a ich nosičmi, čo im umožní tieto hrozby lepšie predvídať.

            3.4.3.   Opis projektu

                  —

                  mohla by sa vytvoriť možnosť používania technológie služieb sociálnych sietí, ak je to možné a vhodné, s cieľom umožniť aktívnu komunikáciu a výmenu informácií online medzi účastníkmi siete v známom prostredí;

                  —

                  združenie poverené vedením projektu bude zodpovedné za hostiteľské služby webového servera (webhosting), tvorbu webových stránok a technickú údržbu webovej stránky;

                  —

                  politiky Únie týkajúce sa otázok súvisiacich so šírením zbraní hromadného ničenia a s konvenčnými zbraňami vrátane ručných a ľahkých zbraní budú podporované primeranou dokumentáciou, ktorá na ne bude pravidelne nadväzovať;

                  —

                  publikácie združenia sa budú propagovať a podporovať prostredníctvom osobitných minulých záznamov;

                  —

                  konferencie, ktoré organizuje združenie, sa budú propagovať prostredníctvom webovej stránky, ktorá im bude k dispozícii (podľa potreby podkladové dokumenty, programy, prezentácie, video záznamy otvorených zasadnutí);

                  —

                  elektronický informačný spravodajca sa bude publikovať každé dva mesiace s cieľom zaznamenať inštitucionálne správy v oblasti nešírenia v rámci Únie a nadväzovať na akademickú prácu výskumných centier siete.

                  —

                  osobitné správy o aktuálnych témach týkajúcich sa otázok šírenia zbraní hromadného ničenia a konvenčných zbraní vrátane ručných a ľahkých zbraní sa budú publikovať raz za mesiac.

            3.5.   Projekt 5: Publikácie

      3.5.1.   Účel projektu

                  —

                  poskytnutie maximálne dvadsiatich politických dokumentov o témach týkajúcich sa nešírenia zbraní hromadného ničenia a ich nosičov, ručných a ľahkých zbraní a odzbrojenia;

                  —

                  poskytovanie informácií a analýz, ktoré môžu byť podnetom pre politický dialóg a dialóg, ktorý sa týka bezpečnosti, o opatreniach na boj proti šíreniu zbraní hromadného ničenia a ich nosičov, predovšetkým medzi expertmi, výskumnými pracovníkmi a zástupcami akademickej obce;

                  —

                  poskytovanie zdroja, ktorý môžu osoby pracujúce v príslušných prípravných orgánoch Rady použiť na prípravu svojich diskusií o politike a praxi EÚ v oblasti nešírenia zbraní;

                  —

                  poskytovanie nápadov, informácií a analýz, ktoré môžu byť nápomocné pri koncipovaní činností na úrovni Únie, ktoré sú zamerané na nešírenie.

            3.5.2.   Výsledky projektu

                  —

                  posilnenie politického dialógu a dialógu, ktorý sa týka bezpečnosti, o opatreniach na boj proti šíreniu zbraní hromadného ničenia a ich nosičov, predovšetkým medzi expertmi, výskumnými pracovníkmi a zástupcami akademickej obce;

                  —

                  zlepšenie informovanosti a znalostí v rámci občianskej spoločnosti a vlád o otázkach súvisiacich s politikami EÚ týkajúcimi sa nešírenia a odzbrojenia, ako aj zvýšenie pochopenia týchto otázok;

                  —

                  poskytovanie politických možností a/alebo možností operačnej politiky vysokému predstaviteľovi, inštitúciám Únie a členským štátom;

                  —

                  poskytovanie nápadov, informácií a analýz, ktoré môžu byť nápomocné pri koncipovaní činností na úrovni Únie, ktoré sú zamerané na nešírenie.

            3.5.3.   Opis projektu

      Projektom sa zabezpečuje príprava a uverejnenie maximálne dvadsiatich politických dokumentov. Politické dokumenty vypracuje alebo zadá na vypracovanie združenie a tieto dokumenty nemusia nevyhnutne predstavovať názory inštitúcií Únie alebo členských štátov.
      Politické dokumenty sa budú vzťahovať na témy, ktoré spadajú pod mandát združenia. V každom dokumente sa sformulujú politické možnosti a/alebo možnosti operačnej politiky.
      V týchto politických dokumentoch sa použije taký formát a štýl, aby boli dostupné cieľovým skupinám a jasne zrozumiteľné.
      Všetky politické dokumenty sa budú uverejňovať na webovej stránke združenia.
      3.6.   Projekt 6: Vzdelávanie

      3.6.1.   Účel projektu

                  —

                  budovanie kapacít v rámci budúcej generácie bádateľov a odborníkov z praxe v oblasti politiky nešírenia a tvorby programov;

                  —

                  zlepšenie podrobných znalostí o politikách EÚ v oblasti nešírenia a odzbrojenia v celej Únii a v tretích krajinách;

                  —

                  vytváranie sietí mladých odborníkov z praxe a zástupcov akademickej obce na regionálnej úrovni, kde má Únia veľký záujem na nešírení;

                  —

                  obnovenie a rozšírenie odborných znalostí o otázkach týkajúcich sa zbraní hromadného ničenia a ručných a ľahkých zbraní v rámci Únie a v partnerských krajinách;

                  —

                  poskytovanie nových nápadov a analýz týkajúcich sa nešírenia inštitúciám Únie, členským štátom a sieti EÚ pre nešírenie zbraní.

            3.6.2.   Výsledky projektu

                  —

                  vytvorenie základov pre zriadenie nástroja pre vzdelávanie online s dostupným vzorovým učebným plánom o otázkach týkajúcich sa nešírenia a odzbrojenia na účely jeho uvedenia do prevádzky 24 mesiacov po uzavretí zmluvy;

                  —

                  posilnená kapacita v rámci budúcej generácie bádateľov a odborníkov z praxe v oblasti politiky nešírenia a tvorby programov;

                  —

                  zlepšené podrobné znalosti o politikách EÚ v oblasti nešírenia a odzbrojenia v celej Únii a v tretích krajinách;

                  —

                  vytvorenie sietí mladých odborníkov z praxe a zástupcov akademickej obce a uľahčenie praktickej spolupráce;

                  —

                  zlepšenie odborných znalostí o otázkach týkajúcich sa nešírenia zbraní hromadného ničenia a ručných a ľahkých zbraní a odzbrojenia v rámci Únie a v tretích krajinách;

                  —

                  poskytovanie nových podnetov týkajúcich sa nešírenia inštitúciám Únie, členským štátom, partnerským krajinám a sieti EÚ pre nešírenie zbraní.

            3.6.3.   Opis projektu

      V rámci projektu poskytne združenie stáže až pre 48 študentov postgraduálneho štúdia alebo mladých diplomatov, vždy na dobu až troch mesiacov. V rámci stáže sa budú kombinovať prednášky, diskusné zasadnutia, štruktúrované čítanie, ako aj integrácia projektu aspoň v dvoch inštitúciách združenia. V učebnom pláne sa budú kombinovať kratšie moduly s cieľom dosiahnuť čo najväčšiu flexibilitu. Všetci študenti budú pozvaní na konferencie a semináre organizované združením.
      Projekt bude mať v konečnom dôsledku za cieľ vytvorenie základov pre zriadenie nástroja pre vzdelávanie online s dostupným vzorovým učebným plánom o otázkach týkajúcich sa nešírenia a odzbrojenia. Nástroj pre vzdelávanie online zahŕňa celú škálu otázok týkajúcich sa konvenčných a nekonvenčných zbraní a je prispôsobiteľný na rôzne cieľové skupiny (mladých diplomatov, novinárov, študentov vyšších stupňov vysokoškolského štúdia a študentov postgraduálneho štúdia z Európy, ako aj mimo nej). V závislosti od citlivosti obsahu sa bude môcť vyžadovať príslušná bezpečnostná previerka. Nástroj pre vzdelávanie online by mal tiež umožniť začlenenie do univerzitných magisterských programov a mal by obvykle pozostávať z 15 komplexných vyučovacích celkov. Ide o ekvivalent jednosemestrálneho vysokoškolského kurzu hodnoteného kreditom a zahŕňa aj požiadavky iných cieľových skupín.
      4.   Trvanie

      Celkové odhadované trvanie realizácie projektov je 36 mesiacov.
      5.   Príjemcovia

      5.1.   Priami príjemcovia

      V európskej bezpečnostnej stratégii a v stratégii EÚ proti šíreniu ZHN sa stanovilo, že šírenie zbraní hromadného ničenia štátmi, ako aj neštátnymi aktérmi predstavuje pre bezpečnosť Únie potenciálne najväčšiu hrozbu. Podobne sa v stratégii EÚ proti šíreniu RĽZ uvádza, že nedovolené obchodovanie a nadmerné hromadenie ručných a ľahkých zbraní a ich munície vážne ohrozuje medzinárodný mier a bezpečnosť. Navrhnuté projekty slúžia účelu SZBP a prispievajú k plneniu strategických cieľov stanovených v európskej bezpečnostnej stratégii.
      5.2.   Nepriami príjemcovia

      Nepriami príjemcovia týchto projektov sú:

                  a)

                  nezávislé odborné obce a zástupcovia akademickej obce z Únie a tretích krajín zameriavajúci sa na otázky súvisiace s nešírením a konvenčnými zbraňami vrátane ručných a ľahkých zbraní;

                  b)

                  inštitúcie Únie vrátane vzdelávacích inštitúcií, študentov a všetkých ostatných príjemcov nástroja pre vzdelávanie online;

                  c)

                  členské štáty;

                  d)

                  tretie krajiny.

            6.   Účastníci tretích strán

      Projekty sa budú v plnom rozsahu financovať týmto rozhodnutím. Experti siete sa môžu považovať za účastníkov tretej strany. Budú pracovať v súlade so svojimi štandardnými pravidlami.
      7.   Procedurálne hľadiská, koordinácia a riadiaci výbor

      Riadiaci výbor pre tento projekt sa bude skladať zo zástupcu VP a zástupcu vykonávacieho subjektu uvedeného v bode 8 tejto prílohy. Riadiaci výbor bude vykonávanie tohto rozhodnutia pravidelne skúmať aspoň raz za šesť mesiacov, a to aj s využitím elektronických komunikačných prostriedkov.
      8.   Vykonávací subjekt

      Technickým vykonávaním tohto rozhodnutia sa poverí združenie, ktoré bude vykonávať svoje úlohy pod kontrolou VP. Združenie bude pri vykonávaní svojich činností spolupracovať s VP a členskými štátmi a prípadne s inými štátmi, ktoré sú zmluvnými stranami, a medzinárodnými organizáciami.


title: 2006/873/ES: Rozhodnutie Rady z  20. novembra 2006 o uzavretí Protokolu k Európskej dohode zakladajúcej pridruženie medzi Európskymi spoločenstvami a ich členskými štátmi na jednej strane a Rumunskom na strane druhej o posudzovaní zhody a uznávaní priemyselných výrobkov (PECA)

text:
               5.12.2006

               SK

               Úradný vestník Európskej únie

               L 337/43

      ROZHODNUTIE RADY

   z 20. novembra 2006
   o uzavretí Protokolu k Európskej dohode zakladajúcej pridruženie medzi Európskymi spoločenstvami a ich členskými štátmi na jednej strane a Rumunskom na strane druhej o posudzovaní zhody a uznávaní priemyselných výrobkov (PECA)
   (2006/873/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 133 v spojení s prvou vetou prvého pododseku článku 300 ods. 2, prvou vetou prvého pododseku článku 300 ods. 3 a článkom 300 ods. 4,
   so zreteľom na návrh Komisie,
   keďže:

               (1)

               Európska dohoda zakladajúca pridruženie medzi Európskymi spoločenstvami a ich členskými štátmi na jednej strane a Rumunskom na strane druhej (1) nadobudla platnosť 1. februára 1995.

               (2)

               Článok 75 európskej dohody stanovuje, že spolupráca v oblasti štandardizácie a postupov posudzovania zhody je zameraná na dosiahnutie uzavretia dohôd o vzájomnom uznávaní.

               (3)

               Článok 110 európskej dohody stanovuje, že asociačná rada môže na asociačný výbor delegovať ktorúkoľvek zo svojich právomocí.

               (4)

               Článok 2 rozhodnutia Rady a Komisie 94/907/ES, ESUO, Euratom z 19. decembra 1994 o uzavretí Európskej dohody medzi Európskymi spoločenstvami a ich členskými štátmi na jednej strane a Rumunskom na strane druhej (2) stanovuje rozhodovacie postupy Spoločenstva a prezentovanie pozícií Spoločenstva v asociačnej rade a asociačnom výbore.

               (5)

               Protokol k Európskej dohode zakladajúcej pridruženie medzi Európskymi spoločenstvami a ich členskými štátmi na jednej strane a Rumunskom na strane druhej o posudzovaní zhody a uznávaní priemyselných výrobkov (PECA) bol v mene Spoločenstva podpísaný v Bukurešti 27. októbra 2006 a mal by byť schválený.

               (6)

               Na zabezpečenie riadneho fungovania protokolu by sa mali stanoviť vhodné interné postupy.

               (7)

               Je potrebné splnomocniť Komisiu, po porade s osobitným výborom vymenovaným Radou, aby navrhla určité technické zmeny a doplnenia v tomto protokole a aby prijala určité rozhodnutia na jeho vykonanie,

         ROZHODLA TAKTO:
   Článok 1
   Protokol k Európskej dohode zakladajúcej pridruženie medzi Európskymi spoločenstvami a ich členskými štátmi na jednej strane a Rumunskom na strane druhej o posudzovaní zhody a uznávaní priemyselných výrobkov (PECA) (ďalej len „protokol“) a vyhlásenie k nemu sa týmto v mene Európskeho spoločenstva schvaľujú.
   Text protokolu a vyhlásenia je pripojený k tomuto rozhodnutiu (3).
   Článok 2
   Predseda Rady v mene Spoločenstva odovzdá diplomatickú nótu, pokiaľ ide o nadobudnutie platnosti protokolu, ustanovenú v článku 17 protokolu (4).
   Článok 3
   1.   Komisia po porade s osobitným výborom vymenovaným Radou:

               a)

               uplatňuje notifikácie, prijatia, pozastavenia a zrušenia subjektov, ako aj vymenovanie spoločnej skupiny alebo skupín odborníkov v súlade s článkami 10, 11 a 14 písm. c) protokolu;

               b)

               iniciuje konzultácie, výmenu informácií, žiadosti o overenie a účasť na overovaní v súlade s článkami 3, 11, 12 a 14 písm. d) a e) a časťami III a IV príloh k protokolu;

               c)

               prípadne odpovedá na žiadosti v súlade s článkom 11, časťami III a IV príloh k protokolu.

         2.   Po porade s osobitným výborom uvedeným v odseku 1 Komisia určí pozíciu, ktorú má Spoločenstvo zaujať v asociačnej rade a prípadne v asociačnom výbore, so zreteľom na:

               a)

               zmeny a doplnenia príloh v súlade s článkom 14 písm. a) protokolu;

               b)

               doplnením nových príloh v súlade s článkom 14 písm. b) protokolu;

               c)

               všetky rozhodnutia týkajúce sa nesúhlasu s výsledkami overovania a čiastočného alebo úplného pozastavenia činnosti ktoréhokoľvek notifikovaného subjektu v súlade s druhým a tretím pododsekom článku 11 protokolu;

               d)

               všetky opatrenia prijaté pri uplatňovaní ochrannej doložky v časti IV príloh k protokolu;

               e)

               všetky opatrenia týkajúce sa overovania, pozastavenia alebo stiahnutia priemyselných výrobkov, ktoré boli podľa článku 4 protokolu vzájomne uznané.

         3.   Vo všetkých ostatných prípadoch pozíciu, ktorú má Spoločenstvo zaujať v asociačnej rade a prípadne v asociačnom výbore, so zreteľom na tento protokol určí Rada kvalifikovanou väčšinou na návrh Komisie.

      V Bruseli 20. novembra 2006

            Za Radu

            predseda

         J. KORKEAOJA

      (1)  Ú. v. ES L 357, 31.12.1994, s. 2.

      (2)  Ú. v. ES L 357, 31.12.1994, s. 1.

      (3)  Pozri stranu 33 tohto úradného vestníka.

      (4)  Dátum nadobudnutia platnosti protokolu uverejní Generálny sekretariát Rady v Úradnom vestníku Európskej únie.


title: 2008/725/ES: Rozhodnutie Rady z  15. septembra 2008 , ktorým sa vymenúva nemecký člen Výboru regiónov

text:
               16.9.2008

               SK

               Úradný vestník Európskej únie

               L 247/23

      ROZHODNUTIE RADY

   z 15. septembra 2008,
   ktorým sa vymenúva nemecký člen Výboru regiónov
   (2008/725/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 263,
   so zreteľom na návrh nemeckej vlády,
   keďže:

               (1)

               Rada 24. januára 2006 prijala rozhodnutie 2006/116/ES, ktorým sa vymenúvajú členovia a náhradníci Výboru regiónov na obdobie od 26. januára 2006 do 25. januára 2010 (1).

               (2)

               V dôsledku odstúpenia pána Williho STÄCHELEHO sa uvoľnilo miesto člena Výboru regiónov,

         ROZHODLA TAKTO:
   Článok 1
   Za člena Výboru regiónov sa na zvyšný čas funkčného obdobia, ktoré trvá do 25. januára 2010, týmto vymenúva:
   Prof. Dr. Wolfgang REINHART, minister pre spolkové a európske záležitosti Bádenska-Württemberska.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 15. septembra 2008

            Za Radu

            predseda

         B. KOUCHNER

      (1)  Ú. v. EÚ L 56, 25.2.2006, s. 75.


title: Rozhodnutie Rady z 22. decembra 2003 o uzatvorení Dohody o vedeckej a technickej spolupráci medzi Európskym spoločenstvom a Marockým kráľovstvom

text:
Dôležité právne oznámenie

|

32004D0126

Úradný vestník L 037 , 10/02/2004 S. 0008 - 0008

		Rozhodnutie Radyz 22. decembra 2003o uzatvorení Dohody o vedeckej a technickej spolupráci medzi Európskym spoločenstvom a Marockým kráľovstvom(2004/126/ES)RADA EURÓPSKEJ ÚNIE,so zreteľom na Zmluvu o založení Európskeho spoločenstva, najmä na jej článok 170, v súvislosti s jej článkom 300 odsek 2 prvý pododsek prvá veta, a článkom 300 odsek 3,so zreteľom na návrh Komisie,so zreteľom na stanovisko Európskeho parlamentu [1],keďže:(1) Komisia v mene spoločenstva jednala s Marockým kráľovstvom o uzatvorení dohody o vedeckej a technickej spolupráci;(2) dohoda bola v mene spoločenstva podpísaná 26. júna 2003 v Thessaloniky, berúc do úvahy možnosť jej neskoršieho uzatvorenia;(3) dohoda by mala byť podpísaná,ROZHODLA TAKTO:Článok 1Týmto sa schvaľuje podpis dohody medzi Európskym spoločenstvom a Marockým kráľovstvom o vedeckej a technickej spolupráci v mene spoločenstva.Text dohody je pripojený k tomuto rozhodnutiu.Článok 2Predseda Rady v mene spoločenstva oznámi notifikáciu v súlade s článkom 7 dohody [2].V Bruseli 22. decembra 2003Za RaduPredsedaA. Matteoli[1] Stanovisko zo dňa 4. decembra 2003(doteraz neuverejnené v Úradnom vestníku).[2] Dátum uplatňovania dohody Generálny sekretariát Rady uverejní v Úradnom vestníku.--------------------------------------------------


title: Rozhodnutie Politického a bezpečnostného výboru Atalanta/1/2008 z  18. novembra 2008 o vymenovaní veliteľa ozbrojených síl Európskej únie pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta)

text:
               27.11.2008

               SK

               Úradný vestník Európskej únie

               L 317/24

      ROZHODNUTIE POLITICKÉHO A BEZPEČNOSTNÉHO VÝBORU ATALANTA/1/2008
   z 18. novembra 2008
   o vymenovaní veliteľa ozbrojených síl Európskej únie pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (Atalanta)
   (2008/888/SZBP)
   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 25 tretí odsek,
   so zreteľom na jednotnú akciu Rady 2008/851/SZBP z 10. novembra 2008 o vojenskej operácii Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania (1) (Atalanta), a najmä jej článok 6,
   keďže:

               (1)

               Podľa článku 6 jednotnej akcie 2008/851/SZBP Rada poverila Politický a bezpečnostný výbor (PBV) prijímať rozhodnutia o vymenovaní veliteľa ozbrojených síl EÚ.

               (2)

               Veliteľ operácie Európskej únie odporučil, aby bol za veliteľa ozbrojených síl Európskej únie pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania vymenovaný komodor Antonios PAPAIOANNOU.

               (3)

               Vojenský výbor EÚ toto odporúčanie podporil.

               (4)

               V súlade s článkom 6 Protokolu o postavení Dánska, ktorý je pripojený k Zmluve o Európskej únii a Zmluve o založení Európskeho spoločenstva, sa Dánsko nezúčastňuje na vypracovaní a vykonávaní rozhodnutí a opatrení Európskej únie s obrannými dôsledkami,

         ROZHODOL TAKTO:
   Článok 1
   Komodor Antonios PAPAIOANNOU sa týmto vymenúva za veliteľa ozbrojených síl EÚ pre vojenskú operáciu Európskej únie na podporu odradzovania od pirátskych činov a ozbrojených lúpeží pri somálskom pobreží, prevencie pred nimi a ich potláčania.
   Článok 2
   Toto rozhodnutie nadobúda účinnosť 18. novembra 2008.

      V Bruseli 18. novembra 2008

            Za Politický a bezpečnostný výbor

            predsedníčka

         C. ROGER

      (1)  Ú. v. EÚ L 301, 12.11.2008, s. 33.


title: Rozhodnutie Predsedníctva Európskeho parlamentu z  13. decembra 2010 a  14. februára 2011 , ktorým sa menia a dopĺňajú vykonávacie pravidlá k štatútu poslancov Európskeho parlamentu

text:
               16.2.2011

               SK

               Úradný vestník Európskej únie

               C 49/2

         ROZHODNUTIE PREDSEDNÍCTVA EURÓPSKEHO PARLAMENTU
   z 13. decembra 2010 a 14. februára 2011,
   ktorým sa menia a dopĺňajú vykonávacie pravidlá k štatútu poslancov Európskeho parlamentu
   2011/C 49/02
   PREDSEDNÍCTVO EURÓPSKEHO PARLAMENTU,
   so zreteľom na Zmluvu o fungovaní Európskej únie, a najmä na jej článok 223 ods. 2,
   so zreteľom na štatút poslancov Európskeho parlamentu (1),
   so zreteľom na články 8 a 23 rokovacieho poriadku Európskeho parlamentu,
   keďže:

               (1)

               Podľa vykonávacích pravidiel k štatútu poslancov Európskeho parlamentu (2) (ďalej len „vykonávacie pravidlá“) sa od Predsedníctva vyžaduje, aby v prípade potreby každoročne valorizovalo sumu príspevku na asistentskú výpomoc na základe spoločného indexu stanoveného Eurostatom po dohode s národnými štatistickými úradmi členských štátov v súlade s článkom 65 Služobného poriadku úradníkov Európskej únie, ktorý je ustanovený nariadením (EHS, Euratom) č. 259/68 (3). Táto valorizácia sa uplatňuje so spätnou účinnosťou od júla roku, na ktorý sa daný index vzťahuje. Týmto postupom sa má zabezpečiť, aby príspevok na asistentskú výpomoc bol v súlade so zmenami v platoch akreditovaných asistentov. Nariadením (EÚ, Euratom) č. 1190/2010 (4) Rada zmenila a doplnila nariadenie (EÚ, Euratom) č. 1296/2009 (5), pričom zohľadnila rozsudok Súdneho dvora vo veci C-40/10 (6), a s účinnosťou od 1. júla 2009 upravila odmeny a dôchodky úradníkov a ostatných zamestnancov Európskej únie, ako aj opravné koeficienty, ktoré sa na ne vzťahujú. Preto treba zodpovedajúcim spôsobom upraviť príspevok na asistentskú výpomoc, a to s účinnosťou od 14. júla 2009. V dôsledku tejto zmeny by sa mal upraviť zvýšený príspevok na asistentskú výpomoc dohodnutý v opravnom rozpočte Európskej únie č. 1 na rozpočtový rok 2010 (7) a nová suma by sa mala uplatňovať od rovnakého dátumu ako pôvodné zvýšenie, teda od 1. mája 2010. Nariadením (EÚ) č. 1239/2010 (8) Rada s účinnosťou od 1. júla 2010 upravila odmeny a dôchodky úradníkov a ostatných zamestnancov Európskej únie a opravné koeficienty, ktoré sa na ne vzťahujú. Preto treba zodpovedajúcim spôsobom upraviť príspevok na asistentskú výpomoc, a to s účinnosťou od 1. júla 2010.

               (2)

               Vykonávacie pravidlá tiež ustanovujú, že Predsedníctvo môže valorizovať aj náhradu cestovných výdavkov poslancov, príspevok na všeobecné výdavky a diéty až do výšky ročnej miery inflácie Európskej únie zodpovedajúcej mesiacu októbru predchádzajúceho roku a uverejnenej Eurostatom. Podľa informácie Eurostatu zo 16. novembra 2010 bola miera inflácie v období medzi 1. novembrom 2009 a 31. októbrom 2010 na úrovni 2,3 %. Tieto nové sumy by sa mali uplatňovať od 1. januára 2011,

         PRIJALO TOTO ROZHODNUTIE:
   Článok 1
   Vykonávacie pravidlá sa menia a dopĺňajú takto:

               1.

               v článku 15 sa písmeno c) nahrádza takto:

                           „c)

                           v prípade cesty osobným vozidlom: 0,50 EUR/km, k čomu sa pripočítajú náklady na prepravu trajektom alebo iný podobný nevyhnutný spôsob prepravy.“;

               2.

               v článku 20 ods. 1 sa písmeno a) nahrádza takto:

                           „a)

                           cesta na úseku od 0 do 50 km: 22,51 EUR;“;

               3.

               článok 22 sa mení a dopĺňa takto:

                           a)

                           odsek 1 sa nahrádza takto:
                           „1.   Výdavky na cesty v prípadoch stanovených v článku 10 ods. 1 písm. b) sa nahrádzajú maximálne do výšky 4 243 EUR ročne.“;

                           b)

                           v odseku 3 sa prvý pododsek nahrádza takto:
                           „3.   Výdavky na cesty uskutočnené v súvislosti s cestami predsedov výborov alebo podvýborov s cieľom účasti na konferenciách alebo podujatiach, ktoré sa týkajú témy s európskym záujmom, ktoré spadajú do rámca pôsobnosti ich príslušného výboru alebo podvýboru a ktoré sú parlamentného zamerania, sa uhrádzajú maximálne do výšky 4 243 EUR ročne. Predpokladom takejto účasti je predchádzajúci súhlas predsedu Parlamentu po overení dostupných finančných prostriedkov v rámci vyššie stanovenej maximálnej sumy.“;

               4.

               v článku 24 sa odsek 2 nahrádza takto:
               „2.   Ak bola služobná činnosť vykonávaná na území Spoločenstva, poslanci dostanú paušálny príspevok vo výške 304 EUR.“;

               5.

               v článku 26 sa odsek 2 nahrádza takto:
               „2.   Mesačná výška príspevku podľa článku 25 je stanovená na 4 299 EUR.“;

               6.

               v článku 33 sa odsek 4 nahrádza takto:
               „4.   Maximálna výška úhrady výdavkov na všetkých asistentov uvedených v článku 34 predstavuje mesačne 18 189 EUR. S účinnosťou od 1. mája 2010 táto suma predstavuje 19 689 EUR. S účinnosťou od 1. júla 2010 táto suma predstavuje 19 709 EUR.“.

         Článok 2
   1.   Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
   2.   Článok 1 body 1 až 5 sa uplatňujú od 1. januára 2011.
   3.   Článok 1 bod 6 sa uplatňuje od 14. júla 2009.

      (1)  Rozhodnutie Európskeho parlamentu 2005/684/ES, Euratom z 28. septembra 2005, ktorým sa prijíma štatút poslancov Európskeho parlamentu (Ú. v. EÚ L 262, 7.10.2005, s. 1).

      (2)  Rozhodnutie Predsedníctva Európskeho parlamentu z 19. mája a 9. júla 2008, ktorým sa uplatňujú vykonávacie pravidlá k štatútu poslancov Európskeho parlamentu (Ú. v. EÚ C 159, 13.7.2009, s. 1).

      (3)  Ú. v. ES L 56, 4.3.1968, s. 1.

      (4)  Ú. v. EÚ L 333, 17.12.2010, s. 1.

      (5)  Nariadenie Rady (EÚ, Euratom) č. 1296/2009 z 23. decembra 2009, ktorým sa s účinnosťou od 1. júla 2009 upravujú odmeny a dôchodky úradníkov a ostatných zamestnancov Európskej únie, ako aj opravné koeficienty, ktoré sa vzťahujú na tieto odmeny a dôchodky (Ú. v. EÚ L 348, 29.12.2009, s. 10).

      (6)  Rozsudok z 24. novembra 2010 vo veci C-40/10 Komisia/Rada (zatiaľ neuverejnený v Zbierke rozhodnutí Súdneho dvora).

      (7)  Ú. v. EÚ L 183, 16.7.2010, s. 1.

      (8)  Ú. v. EÚ L 338, 22.12.2010, s. 1.


title: 2009/336/ES: Rozhodnutie Komisie z  20. apríla 2009 , ktorým sa zriaďuje Výkonná agentúra pre vzdelávanie, audiovizuálny sektor a kultúru na riadenie činnosti Spoločenstva v oblasti vzdelávania, audiovizuálneho sektora a kultúry pri uplatňovaní nariadenia Rady (ES) č. 58/2003

text:
               21.4.2009

               SK

               Úradný vestník Európskej únie

               L 101/26

      ROZHODNUTIE KOMISIE

   z 20. apríla 2009,
   ktorým sa zriaďuje Výkonná agentúra pre vzdelávanie, audiovizuálny sektor a kultúru na riadenie činnosti Spoločenstva v oblasti vzdelávania, audiovizuálneho sektora a kultúry pri uplatňovaní nariadenia Rady (ES) č. 58/2003
   (2009/336/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 58/2003 z 19. decembra 2002, ktoré stanovuje štatút výkonných orgánov, ktorým majú byť zverené niektoré úlohy v rámci riadenia programov Spoločenstva (1), a najmä na jeho článok 3 ods. 1,
   keďže:

               (1)

               Rozhodnutím 2005/56/ES (2) Komisia zriadila Výkonnú agentúru pre vzdelávanie, audiovizuálny sektor a kultúru (ďalej len „agentúra“) a poverila ju riadením programov Spoločenstva v oblasti vzdelávania, audiovizuálneho sektora a kultúry.

               (2)

               Následne Komisia niekoľkokrát zmenila a doplnila mandát agentúry s cieľom rozšíriť ho o riadenie nových projektov a programov.

               (3)

               V rámci nových zmien a doplnení je z dôvodu jasnosti vhodné nahradiť rozhodnutie 2005/56/ES týmto rozhodnutím.

               (4)

               Nariadením (ES) č. 58/2003 sa Komisia splnomocňuje zriaďovať výkonné agentúry v súlade so všeobecným štatútom ustanoveným v danom nariadení a poveriť ich riadením určitých úloh týkajúcich sa jedného alebo viacerých programov Spoločenstva.

               (5)

               Zriadením výkonných agentúr sa má Komisii umožniť, aby sa sústredila na hlavné aktivity a funkcie, ktorých vykonávanie nie je možné zabezpečiť externe bez straty kontroly nad činnosťou riadenou uvedenými výkonnými agentúrami a konečnej zodpovednosti za takúto činnosť.

               (6)

               Riadenie niektorých centralizovaných častí rozličných programov v oblasti vzdelávania, audiovizuálneho sektora a kultúry je zamerané na uskutočňovanie technických projektov, ktoré nezahŕňajú prijímanie rozhodnutí politického charakteru, a vyžaduje si vysokú úroveň technickej a finančnej odbornosti počas celého cyklu trvania projektu.

               (7)

               Na výkonnú agentúru je možné delegovať úlohy súvisiace s vykonávaním programov, pričom treba jasne rozlišovať medzi stupňami programovania projektov a prijatím rozhodnutí o financovaní na jednej strane, čo je úlohou útvarov Komisie, a uskutočnením projektov na druhej strane, čím môže byť poverená výkonná agentúra.

               (8)

               Zriadenie výkonnej agentúry neovplyvňuje poverenie Komisie Radou riadením niektorých fáz činností vykonávaných v rámci rozličných programov, ani prenos riadenia niektorých úloh, pokiaľ ide o určité programy, na štátne agentúry.

               (9)

               Analýza nákladov a prínosu, ktorá bola vykonaná na tento účel, ukázala, že využívanie výkonnej agentúry na riadenie niektorých centralizovaných častí programov v oblasti vzdelávania, audiovizuálneho sektora a kultúry je najvýhodnejšou existujúcou možnosťou z finančného aj nefinančného hľadiska.

               (10)

               Program na zvýšenie kvality vysokoškolského vzdelávania a na podporu porozumenia medzi kultúrami prostredníctvom spolupráce s tretími krajinami (Erasmus Mundus) spadá do súčasnej oblasti pôsobnosti agentúry; program sa skončil 31. decembra 2008 a na obdobie od 1. januára 2009 do 31. decembra 2013 bol nahradený akčným programom Erasmus Mundus 2009 – 2013 zameraným na zvýšenie kvality vysokoškolského vzdelávania a na podporu porozumenia medzi kultúrami prostredníctvom spolupráce s tretími krajinami (ďalej len program „Erasmus Mundus II“).

               (11)

               Externé hodnotenie, ktoré Komisia dokončila vo februári 2009, ukázalo, že využitie agentúry je najlepšou voľbou pre riadenie programu Erasmus Mundus II. V tomto hodnotení sa takisto odporúčalo, aby sa mandát agentúry rozšíril o riadenie tohto programu.

               (12)

               Nariadenie Komisie (ES) č. 1653/2004 (3) ustanovuje štandardné finančné nariadenie pre výkonné agentúry v súlade s nariadením (ES) č. 58/2003.

               (13)

               Opatrenia ustanovené v tomto rozhodnutí sú v súlade so stanoviskom Výboru pre výkonné agentúry.

               (14)

               Rozhodnutie 2005/56/ES by sa malo zrušiť,

         ROZHODLA TAKTO:
   Článok 1
   Založenie agentúry
   1.   Týmto sa zriaďuje výkonná agentúra (ďalej len „agentúra“) na riadenie činnosti Spoločenstva v oblasti vzdelávania, audiovizuálneho sektora a kultúry, ktorej štatút a hlavné pravidlá pôsobenia sú stanovené v nariadení (ES) č. 58/2003.
   2.   Názov agentúry je „Výkonná agentúra pre vzdelávanie, audiovizuálny sektor a kultúru“.
   Článok 2
   Sídlo
   Agentúra sídli v Bruseli.
   Článok 3
   Obdobie pôsobenia
   Agentúra sa zriaďuje na obdobie od 1. januára 2005 do 31. decembra 2015.
   Článok 4
   Ciele a úlohy
   1.   Agentúra je zodpovedná za riadenie určitých častí týchto programov Spoločenstva:

               1.

               projekty v oblasti vyššieho vzdelávania, ktoré by mohli byť financované v rámci ustanovení týkajúcich sa hospodárskej pomoci pre určité krajiny strednej a východnej Európy (Phare), stanovenej v nariadení Rady (EHS) č. 3906/89 (4);

               2.

               program podporujúci rozvoj a distribúciu európskych audiovizuálnych diel (MEDIA II – rozvoj a distribúcia) (1996–2000), schválený rozhodnutím Rady 95/563/ES (5);

               3.

               program ďalšieho vzdelávania odborníkov európskeho audiovizuálneho priemyslu (MEDIA II – vzdelávanie) (1996 – 2000), schválený rozhodnutím Rady 95/564/ES (6);

               4.

               druhá fáza akčného programu Spoločenstva v oblasti vzdelávania Sokrates (2000 – 2006), schválená rozhodnutím Európskeho parlamentu a Rady č. 253/2000/ES (7);

               5.

               druhá fáza akčného programu Spoločenstva pre odborné vzdelávanie Leonardo da Vinci (2000 – 2006), schválená rozhodnutím Rady 1999/382/ES (8);

               6.

               akčný program Spoločenstva Mládež (2000 – 2006), schválený rozhodnutím Európskeho parlamentu a Rady č. 1031/2000/ES (9);

               7.

               program Kultúra 2000 (2000 – 2006), schválený rozhodnutím Európskeho parlamentu a Rady č. 508/2000/ES (10);

               8.

               projekty v oblasti vyššieho vzdelávania, ktoré by mohli byť financované v rámci ustanovení o poskytovaní pomoci partnerským štátom vo východnej Európe a strednej Ázii (2000 – 2006), stanovenej nariadením Rady (ES, Euratom) č. 99/2000 (11);

               9.

               projekty v oblasti vyššieho vzdelávania, ktoré by mohli byť financované v rámci ustanovení o pomoci Albánsku, Bosne a Hercegovine, Chorvátsku, Bývalej juhoslovanskej republike Macedónsko, Čiernej Hore, Srbsku a Kosovu (rezolúcia BR OSN 1244) (2000 – 2006), schválené v rámci nariadenia Rady (ES) č. 2666/2000 (12);

               10.

               projekty v oblasti vyššieho vzdelávania, ktoré by mohli byť financované v rámci ustanovení o finančných a technických opatreniach sprevádzajúcich reformu ekonomických a sociálnych štruktúr v rámci euro-stredomorského partnerstva (MEDA), stanovených nariadením Rady (ES) č. 2698/2000 (13);

               11.

               tretia etapa transeurópskeho programu spolupráce v oblasti vyššieho vzdelávania (Tempus III) (2000 – 2006), schválená rozhodnutím Rady 1999/311/ES (14);

               12.

               projekty, ktoré by mohli byť financované v rámci ustanovení Dohody medzi Európskym spoločenstvom a Spojenými štátmi americkými o obnovení programu spolupráce v oblasti vyššieho vzdelávania a odborného vzdelávania a prípravy (2001 – 2005), schválenej rozhodnutím Rady 2001/196/ES (15);

               13.

               projekty, ktoré by mohli byť financované v rámci ustanovení Dohody medzi Európskym spoločenstvom a vládou Kanady o obnovení programu spolupráce v oblasti vyššieho vzdelávania a odbornej prípravy (2001 – 2005), schválenej rozhodnutím Rady 2001/197/ES (16);

               14.

               program na podporu rozvoja európskych audiovizuálnych diel (MEDIA Plus – rozvoj, distribúcia a propagácia) (2001 – 2006), schválený rozhodnutím Rady 2000/821/ES (17);

               15.

               program ďalšieho vzdelávania odborníkov európskeho audiovizuálneho programového priemyslu (MEDIA – vzdelávanie) (2001 – 2006), schválený rozhodnutím Európskeho parlamentu a Rady č. 163/2001/ES (18);

               16.

               viacročný program na účinnú integráciu informačných a komunikačných technológií (IKT) do systémov vzdelávania a odbornej prípravy v Európe (program eLearning) (2004 – 2006), schválený rozhodnutím Európskeho parlamentu a Rady č. 2318/2003/ES (19);

               17.

               akčný program Spoločenstva na podporu aktívneho európskeho občianstva (občianska účasť) (2004 – 2006), schválený rozhodnutím Rady 2004/100/ES (20);

               18.

               akčný program Spoločenstva na podporu organizácií aktívnych na európskej úrovni v oblasti mládeže (2004 – 2006), schválený rozhodnutím Európskeho parlamentu a Rady č. 790/2004/ES (21);

               19.

               akčný program Spoločenstva na podporu organizácií činných na európskej úrovni a špecifických činností v oblasti vzdelávania a školenia (2004 – 2006), schválený rozhodnutím Európskeho parlamentu a Rady č. 791/2004/ES (22);

               20.

               akčný program Spoločenstva zameraný na podporu organizácií pôsobiacich na európskej úrovni v oblasti kultúry (2004 – 2006), schválený rozhodnutím Európskeho parlamentu a Rady č. 792/2004/ES (23);

               21.

               program na zvýšenie kvality vysokoškolského vzdelávania a na podporu porozumenia medzi kultúrami prostredníctvom spolupráce s tretími krajinami (Erasmus Mundus) (2004 – 2008), schválený rozhodnutím Európskeho parlamentu a Rady č. 2317/2003/ES (24);

               22.

               projekty, ktoré by mohli byť financované v rámci ustanovení Dohody medzi Európskym spoločenstvom a Spojenými štátmi americkými o obnovení programu spolupráce v oblasti vyššieho vzdelávania a odborného vzdelávania a prípravy (2006 – 2013), schválenej rozhodnutím Rady 2006/910/ES (25);

               23.

               projekty, ktoré by mohli byť financované v rámci ustanovení Dohody medzi Európskym spoločenstvom a vládou Kanady, ktorou sa vytvára rámec na spoluprácu v oblastiach vyššieho vzdelávania, odbornej prípravy a mládeže (2006 – 2013), schválenej rozhodnutím Rady 2006/964/ES (26);

               24.

               akčný program v oblasti celoživotného vzdelávania a odbornej prípravy Life Long Learning (2007 – 2013), schválený rozhodnutím Parlamentu a Rady č. 1720/2006/ES (27);

               25.

               program Kultúra (2007 – 2013), schválený rozhodnutím Parlamentu a Rady č. 1855/2006/ES (28);

               26.

               program Európa pre občanov na podporu aktívneho európskeho občianstva (2007 – 2013), schválený rozhodnutím Parlamentu a Rady č. 1904/2006/ES (29);

               27.

               program Mládež v akcii (2007 – 2013), schválený rozhodnutím Európskeho parlamentu a Rady č. 1719/2006/ES (30);

               28.

               program na podporu európskeho audiovizuálneho sektora (MEDIA 2007) (2007 – 2013), schválený rozhodnutím Parlamentu a Rady č. 1718/2006/ES (31);

               29.

               akčný program Erasmus Mundus (II) na roky 2009 – 2013 na zvýšenie kvality vysokoškolského vzdelávania a na podporu porozumenia medzi kultúrami prostredníctvom spolupráce s tretími krajinami, schválený rozhodnutím Parlamentu a Rady č. 1298/2008/ES (32);

               30.

               projekty v oblasti vyššieho vzdelávania, ktoré by mohli byť financované v rámci ustanovení týkajúcich sa pomoci na hospodársku spoluprácu s rozvojovými krajinami Ázie, schválené v rámci nariadenia Rady (EHS) č. 443/92 (33);

               31.

               projekty v oblasti vyššieho vzdelávania a mládeže, ktoré by mohli byť financované v rámci ustanovení nástroja predvstupovej pomoci (IAP) ustanoveného nariadením Rady (ES) č. 1085/2006 (34);

               32.

               projekty v oblasti vyššieho vzdelávania, ktoré by mohli byť financované v rámci ustanovení európskeho nástroja susedstva a partnerstva, vytvoreného nariadením Európskeho parlamentu a Rady (ES) č. 1638/2006 (35);

               33.

               projekty v oblasti vyššieho vzdelávania, ktoré by mohli byť financované prostredníctvom ustanovení nástroja financovania rozvojovej spolupráce, vytvoreného nariadením Európskeho parlamentu a Rady (ES) č. 1905/2006 (36);

               34.

               projekty v oblasti vyššieho vzdelávania a mládeže, ktoré by mohli byť financované v rámci nástroja financovania spolupráce s industrializovanými krajinami a územiami a inými krajinami a územiami s vysokými príjmami, stanoveného nariadením Rady (ES) č. 1934/2006 (37);

               35.

               projekty v oblasti vyššieho vzdelávania, ktoré by mohli byť financované z prostriedkov Európskeho rozvojového fondu, v súlade s Dohodou o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej podpísanej 23. júna 2000 v Cotonou [rozhodnutie Rady 2003/159/ES (38)], zmenenej a doplnenej dohodou podpísanou 25. júna 2005 v Luxemburgu [rozhodnutie Rady 2005/599/ES (39)].

         2.   V rámci riadenia častí programov Spoločenstva, ktoré sú uvedené v odseku 1, je agentúra poverená týmito úlohami:

               a)

               riadenie zverených projektov počas celého obdobia trvania, v rámci uskutočňovania programov Spoločenstva, na základe ročného plánu prijatého Komisiou, ktorý má platnosť rozhodnutia o financovaní so zreteľom na granty a zákazky v oblasti vzdelávania, audiovizuálneho sektora a kultúry, alebo na základe osobitných rozhodnutí o financovaní, prijatých Komisiou, a na tento účel vykonávaných kontrol, prijatím príslušných rozhodnutí v prípadoch, keď ju poverila Komisia;

               b)

               prijímanie nástrojov na plnenie rozpočtu v príjmoch a výdavkoch a na základe poverenia Komisie na vykonávanie niektorých alebo všetkých operácií potrebných na riadenie programov Spoločenstva, a najmä takých operácií, ktoré súvisia s prideľovaním subvencií a zákaziek;

               c)

               zhromažďovanie, analýza a poskytovanie Komisii všetkých informácií potrebných na usmerňovanie vykonávania programov Spoločenstva;

               d)

               vytvorenie, na úrovni Spoločenstva, informačnej siete o vzdelávaní v Európe (Eurydice) na zhromažďovanie, analýzu a šírenie informácií, ako aj na vydávanie štúdií a publikácií.

         3.   Po získaní stanoviska Výboru pre výkonné agentúry môže Komisia v zmysle článku 2 nariadenia (ES) č. 58/2003 poveriť agentúru vykonávaním úloh rovnakého charakteru v rámci iných programov Spoločenstva v oblasti vzdelávania, audiovizuálneho sektora a kultúry, ako sú uvedené v odseku 1.
   4.   Poverovacie rozhodnutie Komisie podrobne definuje súbor úloh, ktoré sú agentúre zverené, a upraví sa v prípade, že agentúra bude poverená ďalšími úlohami. Na účely informovanosti sa toto rozhodnutie poskytne Výboru pre výkonné agentúry.
   Článok 5
   Organizačná štruktúra
   1.   Agentúru riadi riadiaci výbor a riaditeľ, ktorých menuje Komisia.
   2.   Členovia riadiaceho výboru sú menovaní na dva roky.
   3.   Riaditeľ agentúry je v zásade menovaný na štyri roky. Pri dĺžke jeho funkčného obdobia sa berie do úvahy predpokladané trvanie vykonávania programov Spoločenstva, ktorých riadením bola poverená agentúra.
   Článok 6
   Granty
   Bez toho, aby boli dotknuté ďalšie príjmy, agentúra prijme na svoju prevádzku grant uvedený vo všeobecnom rozpočte Európskej únie, ako aj prostriedky z Európskeho rozvojového fondu. Tento grant a tieto prostriedky sa vyberú z finančných prostriedkov pridelených na príslušné programy uvedené v článku 4 ods. 1, prípadne z prostriedkov pridelených na iné programy Spoločenstva, ktorých vykonávanie je zverené agentúre podľa článku 4 ods. 3.
   Článok 7
   Kontrola a podávanie správ
   Agentúra spadá pod kontrolu Komisie a bude podávať pravidelné správy o pokroku pri plnení programov, ktoré jej boli zverené v súlade s podmienkami a v lehotách, ktoré sa spresnia v poverovacej listine.
   Článok 8
   Plnenie prevádzkového rozpočtu
   Agentúra plní svoj prevádzkový rozpočet v súlade s ustanoveniami nariadenia (ES) č. 1653/2004.
   Článok 9
   Zrušenie
   Rozhodnutie 2005/56/ES sa zrušuje.

      Odkazy na zrušené rozhodnutie sa považujú za odkazy na toto rozhodnutie.
      V Bruseli 20. apríla 2009

            Za Komisiu

         Ján FIGEĽ

            člen Komisie

      (1)  Ú. v. EÚ L 11, 16.1.2003, s. 1.

      (2)  Ú. v. EÚ L 24, 27.1.2005, s. 35.

      (3)  Ú. v. EÚ L 297, 22.9.2004, s. 6.

      (4)  Ú. v. ES L 375, 23.12.1989, s. 11.

      (5)  Ú. v. ES L 321, 30.12.1995, s. 25.

      (6)  Ú. v. ES L 321, 30.12.1995, s. 33.

      (7)  Ú. v. ES L 28, 3.2.2000, s. 1.

      (8)  Ú. v. ES L 146, 11.6.1999, s. 33.

      (9)  Ú. v. ES L 117, 18.5.2000, s. 1.

      (10)  Ú. v. ES L 63, 10.3.2000, s. 1.

      (11)  Ú. v. ES L 12, 18.1.2000, s. 1.

      (12)  Ú. v. ES L 306, 7.12.2000, s. 1.

      (13)  Ú. v. ES L 311, 12.12.2000, s. 1.

      (14)  Ú. v. ES L 120, 8.5.1999, s. 30.

      (15)  Ú. v. ES L 71, 13.3.2001, s. 7.

      (16)  Ú. v. ES L 71, 13.3.2001, s. 15.

      (17)  Ú. v. ES L 336, 30.12.2000, s. 82.

      (18)  Ú. v. ES L 26, 27.1.2001, s. 1.

      (19)  Ú. v. EÚ L 345, 31.12.2003, s. 9.

      (20)  Ú. v. EÚ L 30, 4.2.2004, s. 6.

      (21)  Ú. v. EÚ L 138, 30.4.2004, s. 24.

      (22)  Ú. v. EÚ L 138, 30.4.2004, s. 31.

      (23)  Ú. v. EÚ L 138, 30.4.2004, s. 40.

      (24)  Ú. v. EÚ L 345, 31.12.2003, s. 1.

      (25)  Ú. v. EÚ L 346, 9.12.2006, s. 33.

      (26)  Ú. v. EÚ L 397, 30.12.2006, s. 14.

      (27)  Ú. v. EÚ L 327, 24.11.2006, s. 45.

      (28)  Ú. v. EÚ L 372, 27.12.2006, s. 1.

      (29)  Ú. v. EÚ L 378, 27.12.2006, s. 32.

      (30)  Ú. v. EÚ L 327, 24.11.2006, s. 30.

      (31)  Ú. v. EÚ L 327, 24.11.2006, s. 12.

      (32)  Ú. v. EÚ L 340, 19.12.2008, s. 83.

      (33)  Ú. v. ES L 52, 27.2.1992, s. 1.

      (34)  Ú. v. EÚ L 210, 31.7.2006, s. 82.

      (35)  Ú. v. EÚ L 310, 9.11.2006, s. 1.

      (36)  Ú. v. EÚ L 378, 27.12.2006, s. 41.

      (37)  Ú. v. EÚ L 405, 30.12.2006, s. 41, korigendum v Ú. v. EÚ L 29, 3.2.2007, s. 16.

      (38)  Ú. v. EÚ L 65, 8.3.2003, s. 27.

      (39)  Ú. v. EÚ L 209, 11.8.2005, s. 26.


title: Rozhodnutie Rady (EÚ) 2016/554 z 5. apríla 2016, ktorým sa vymenúvajú deviati členovia Výboru regiónov navrhnutí Francúzskou republikou

text:
               9.4.2016

               SK

               Úradný vestník Európskej únie

               L 95/15

         ROZHODNUTIE RADY (EÚ) 2016/554
   z 5. apríla 2016,
   ktorým sa vymenúvajú deviati členovia Výboru regiónov navrhnutí Francúzskou republikou
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh francúzskej vlády,
   keďže:

               (1)

               Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020.

               (2)

               V dôsledku skončenia funkčných období pána Clauda GEWERCA, pani Annabelle JAEGEROVEJ, pána Charlesa MARZIANIHO, pána Pierricka MASSIOTA, pána Reného SOUCHONA a pána Bernarda SOULAGEHO sa uvoľnilo šesť miest členov Výboru regiónov.

               (3)

               V dôsledku skončenia mandátov, na základe ktorých boli navrhnutí pán François DECOSTER (Conseiller régional du Nord-Pas-de-Calais), pán Pascal MANGIN (Conseiller régional d'Alsace) a pán Stéphan ROSSIGNOL (Conseiller régional du Languedoc-Roussilon) sa uvoľnili tri miesta členov Výboru regiónov.

         PRIJALA TOTO ROZHODNUTIE:
   Článok 1
   Na zvyšný čas funkčného obdobia, ktoré trvá do 25. januára 2020, sa za členov Výboru regiónov vymenúvajú:

               —

               pani Isabelle BOUDINEAU, Vice-présidente du Conseil régional Aquitaine-Poitou-Charente-Limousin,

               —

               pani Martine CALDEROLI-LOTZ, Conseillère régionale du Conseil régional Alsace-Champagne-Ardenne-Lorraine,

               —

               pán Christophe CLERGEAU, Conseiller régional du Conseil régional Pays-de-la-Loire,

               —

               pán François DECOSTER, Vice-président du Conseil régional Nord-Pas-de-Calais-Picardie (zmena mandátu),

               —

               pani Mélanie FORTIER, Conseillère régionale du Conseil régional Centre-Val-de-Loire,

               —

               pán Pascal MANGIN, Conseiller régional du Conseil régional Alsace-Champagne-Ardenne-Lorraine (zmena mandátu),

               —

               pani Marie-Antoinette MAUPERTUIS, Conseillère exécutive de la Collectivité territoriale de Corse,

               —

               pán Stéphan ROSSIGNOL, Conseiller régional du Conseil régional Languedoc-Roussillon-Midi-Pyrénées (zmena mandátu),

               —

               pán Thierry SOLERE, Conseiller régional du Conseil régional Ile-de-France.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 5. apríla 2016

            Za Radu

            predseda

         A.G. KOENDERS

      (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

      (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

      (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).